Augustus 30, 2019 Augustus 29, 2019 liefgodgrootliks2015Lewer kommentaar
Deur Angela | Augustus 30, 2019 | Woorde Maak Saak
Ek bevind myself elke paar maande in die versoeking om al my sosiale media-rekeninge uit te vee. Die negatiewe energie oorweldig my. Facebook suig al my geluk weg, en ek word moeg daarvoor om deur oppervlakkige Instagram-selfies te blaai en myself sleg te laat voel omdat ek nie 'n perfekte Pinterest lewe het nie. Sosiale media kan 'n teelaarde vir ontevredenheid wees. Mense deel heeltemal te veel intieme besonderhede oor hulle persoonlike lewens en wrede oorloë word gevoer deur vriende met verskillende politieke ideologieë. Waarom kan ons nie net almal saamstaan nie?
Ek wil terugkeer na die die dae toe ek in stilte 'n boek kon lees en na musiek luister.
Maar voordat ek op die uitvee knoppie op my sosiale media-lewe kan druk, stuur God vir my 'n herinnering. Hy fluister stil tot my hart: "My dogter, jy word geroep om 'n lig in 'n donker plek te wees."
Daardie gebroke mense op sosiale media het seer, en ek het 'n vaste hoop in Jesus wat ek met hulle móét deel. Ek kan my Facebook nuusvoer gebruik om kontak te maak met mense wat ernstige vrae het oor die lewe en geloof. Ek kan fundamentele waarhede uit die Skrif kommunikeer en hoop én genesing bied aan 'n verlore siel.
In plaas daarvan om tyd op sosiale media te mors, gaan ek nou doelgerig op sosiale media om lewe aan mense te spreek.
Vriende, Jesus is die Woord wat vlees geword het. Sy magtige naam is lewe én vrede, selfs op Instagram. Hy praat en die storm van negatiewe woorde in ons nuusvoer moet gehoorsaam. Die Here wil deur ons verlossing op sosiale media bring.
Laat ons vir 'n oomblik net stil word en bid voordat ons iets op sosiale media plaas, sodat ons verstandige woorde kan gebruik:
om na Jesus te wys deur gesprekke wat vrug dra en bemoedig.
"Vuil taal moet daar nooit uit julle mond kom nie; praat net wat goed en opbouend is volgens die eis van omstandighede, sodat dit julle hoorders ten goede kan kom." – Efesiërs 4:29
om vrede te bevorder deur genade gevulde reaksies en nederige harte.
"Julle is die uitverkore volk van God wat Hy baie lief het. Daarom moet julle meelewend, goedgesind, nederig, sagmoedig en verdraagsaam wees. Wees geduldig met mekaar en vergewe mekaar as die een iets teen die ander het. Soos die Here julle vergewe het, moet julle mekaar ook vergewe. Bo dit alles moet julle mekaar liefhê. Dit is die band wat julle tot volmaakte eenheid saambind." – Kolossense 3:12-14
om die goeie in ander te prys en God se liefde te deel in 'n wêreld vol haat.
"Tree met wysheid op teenoor die mense wat nog buite die gemeente is. Maak die beste gebruik van elke geleentheid. Wat julle sê, moet altyd vriendelik wees en van goeie smaak getuig; en julle moet weet hoe julle elkeen behoort te antwoord." – Kolossense 4:5-6
om die boeiende boodskap van verlossing in Christus te verkondig met elkeen wat gewillig is om te luister.
"In julle harte moet daar net heilige eerbied wees vir Christus die Here. Wees altyd gereed om 'n antwoord te gee aan elkeen wat van julle 'n verduideliking eis oor die hoop wat in julle lewe. Maar doen dit met beskeidenheid en met eerbied vir God." – 1 Petrus 3:15-16
Jy word geroep om jou lig op sosiale media te laat skyn. Jou volgende sosiale media inskrywing kan iemand bevry van twyfel en vrees en 'n vaste plek bied om in Christus te staan.
Al Jou Woorde Maak Saak
Augustus 21, 2019 Augustus 20, 2019 liefgodgrootliks2015Lewer kommentaar
Deur Angela | Augustus 21, 2019 | Woorde Maak Saak
Jou woorde maak saak. Die woorde wat jy vir jouself en ander sê maak almal saak.
As jy soos ek is, bêre jy jou mees ongevoelige woorde vir jouself. Die woorde wat met gif belaai is, wat niemand anders kan hoor nie. Hulle herhaal oor en oor in die begrensde binnemure van jou gedagtes. Jy dink dat dit nie saakmaak nie, omdat niemand anders dit kan hoor nie. Dit is net jou "gedagtes," watter skade kan dit werklik doen? Maar, met die verloop van tyd word skade berokken en wat eers 'n onsigbare wond was, word sigbaar — jou selfvertroue kwyn. Jou angs versleg. Jy begin om tevrede te wees met minder as jou beste.
Ons moet ophou met hierdie negatiewe selfspraak. Wees jouself goedgesind. Begin om jou gedagtes gevange te neem (2 Korintiërs 10:5) en as jy dit nie vir jou beste vriend sal sê nie, moet dit definitief nie vir jouself sê nie.
Jesus vertel ons in Matteus 22:39 om ons naaste lief te hê soos onsself. Dink terug aan die woorde wat jy hierdie week vir jouself gesê het. Was dit liefdevolle woorde? Was hulle vol van genade en bemoedigend? Of was dit woorde van aantyging, bespotting en skaamte? As ons ons naaste soos onsself moet liefhê, moet ons onsself eerste liefhê. 'n Goeie plek om te begin is om te leer om bemoedigende woorde te spreek en doelgerig die negatiewe selfspraak te stop.
As Jesus nie so met jou sal praat nie, hoekom doen jy dit? Wees goedgesind teenoor jouself. Moenie net 'n punt daarvan maak om lewe-gewende woorde tot jou vriende, kollegas, familie en bure te spreek nie – maak 'n punt daarvan om dit teenoor jouself ook te spreek.
Kom ons maak 'n ooreenkoms. Ek moet groei in hierdie area van my lewe, en ek dink dat ek nie die enigste een is nie. Sal jy dit saam met my doen? Ek gaan begin om met myself te praat as 'n vriend. Ek gaan:
Elke dag begin met 'n gebed van dankbaarheid vir die manier hoe God my geskape het.
Ek gaan 2 Korintiërs 10:5 memoriseer en dit in my lewe toepas. Ek gaan doelgerig die negatiewe gedagtes stop en dit met positiewe gedagtes vervang.
Ek gaan uitreik na 'n boesemvriendin en haar vra om vir my te bid vir hierdie area van my lewe. Ek dink om openlik te wees en te praat oor die stryd, help om die krag van die negatiewe woorde wat ek hoor, te verminder.
Ek gaan fokus op die waarheid dat God my liefhet, altyd met my is en 'n plan het vir my lewe. Daar is niks wat ek kan doen wat sal veroorsaak dat God meer of minder lief vir my sal wees as wat Hy reg nou is nie.
Wat van jou liewe vriendin? Sal jy dit saam met my doen?
Kom ons gesels: Watter ander items sal jy byvoeg by 'n "praat met jouself soos 'n vriend" lys?
Die Woorde Wat Ons Praat – 'n Gebed Geinspereer deur Efesiër 4:29-32
Augustus 19, 2019 Augustus 19, 2019 liefgodgrootliks20151 Kommentaar
Deur Whitney | Augustus 19, 2019 | Woorde Maak Saak
Vuil taal moet daar nooit uit julle mond kom nie; praat net wat goed en opbouend is…
God, U sê dat met baie praat bly die sonde nie uit nie (Spreuke 10:19). Ek het té veel woorde gespreek vandag – harde woorde wat afbreek – en ek kan hulle nie terugtrek nie. Wat my hart van vol is, het my mond van oorgeloop, voordat ek die verpletterende gewig van hul impak kon bereken het. Dit het in 'n oomblik uitgevloei, en die vertroue wat soveel genade, tyd en doelgerigdheid geneem het om op te bou, vernietig. Liewe Vader, vergewe my dat ek te gou praat en nie gewillig is om te luister nie (Jakobus 1:19). Ek bid vir u krag om my te help om stil te bly, totdat ek goedgunstiglik kan reageer. Wanneer my woorde kom, help my om nie die gees van die ontvanger van my woorde te breek nie, maar om met kalmerende woorde wat lewe bring, te praat (Spreuke 15:4).
…volgens die eis van omstandighede, sodat dit julle hoorders ten goede kan kom. En moenie die Heilige Gees van God bedroef nie, wat Hy het julle as die eiendom van God beseël met die oog op die verlossingsdag.
Jesus, U het gekom en Uself gegee en aan my genade geskenk, ver bo wat ek verdien. Daar was tye wat U Uself kon verdedig het, maar wat U niks gesê het nie (Matteus 26:63); tye waar U mishandel is, maar geduldig gebly het en nie gekla het nie (Jesaja 53:7). Help my om U voorbeeld van diensbaarheid en genade-vervuldheid te volg wanneer ek praat, want U weerstaan hoogmoediges, maar aan nederiges gee U genade (Jakobus 4:6). Liewe Here, ek is so jammer, dit breek my hart dat my woorde U Gees bedroef. Skep in my 'n rein hart, o God, vernuwe my gees en maak my standvastig (Psalm 51:12).
God, ek het té lank aan bitterheid vasgehou. Ek wil nie hê dat woede en bitterheid in my hart moet wortel skiet en die vrug van U Gees in my moet verdring nie. Deurgrond my, o God, deurgrond my hart; ondersoek my, sien tog my onrus raak. Kyk of ek nie op die verkeerde pad is nie en lei my op die beproefde pad! (Psalm 139:23-24). In plaas van woede in my, laat daar liefde wees. In plaas van wanhoop, laat daar vreugde wees. In plaas van konflik, laat daar vrede wees. In plaas van frustrasie, laat daar geduld wees. In plaas van haat, laat daar vriendelikheid wees. In plaas van euwel, laat daar goedhartigheid wees. In plaas van bedrog, laat daar getrouheid wees. In plaas van felheid, laat daar nederigheid wees. In plaas van chaos, laat daar selfbeheersing wees (Galasiërs 5:22-23). In plaas van myself, laat daar meer van U wees.
Vader, dankie dat U my vergewe en my verander om meer soos U te wees! In hierdie koue en onvergewensgesinde wêreld, hou my hart teer teenoor U. Deur die krag van U Gees in my, laat my mond met wysheid praat en laat ek met liefde leiding gee (Spreuke 31:26). Jesus, U geduld en barmhartigheid teenoor my is verstommend. Dit is U goedheid wat tot bekering lei (Romeine 2:4). Mag my woorde u liefde, hoop, genesing en versoening bring aan diegene wat vandag oor my pad kom.
*Kom ons gesels: Ons woorde maak saak. As jy vandag hierdie gebed gebid het, tik "Amen" in die kommentaar hier onder. Kom ons nader saam tot God in gebed.
Week 2-Uitdaging: Let hierdie week op na die woorde wat jy in jou gedagtes herhaal en praat met jouself. Fokus daarop om selfgesprekke te voer wat liefdevol en gerig is op Filippense 4: 8.